Az észak-iraki zónát nem sokkal az Öbölháború után alakították ki a 36. szélességi körtől északra fekvő területeken, a délit pedig 1992 augusztusában, ami a 32. szélességi körtől délre fekvő iraki területeket foglalta magába. 1996-ban – a "Desert Strike („Sivatagi Csapás”) hadművelet" után – ezt felfelé kiterjesztették a 33. körre. Az északi zónát ellenőrizni hivatott katonai légi hadműveletnek a "Provide Comfort" nevet adták, melynek fő célja a kurdok lakta területek védelme lett, majd ennek befejezését követően a Northern Watch hadművelet néven folytatódott a légi rendészet (ezt a britek "Warden" hadműveletnek nevezték). A déli zónát a Southern Watch hadművelet volt hivatott ellenőrizni, mely során több önálló hadművelet is indult, hogy a déli zónát biztosítani tudják. 1992-től a 2003-as amerikai vezetésű invázióig fennállt ez a két repüléstilalmi zóna.